kardosdrur/scandi-wiki huggingface dataset:
Bakke Bro (Trondheim)

Bakke bru er en bjælkebro over Nidelven i Trondheim fra Olav Tryggvasons gate til krydset Innherredsveien/Nedre Bakklandet.Den første bro på stedet blev bygget i 1887, mens den nuværende er fra 1927 og er tegnet af Olaf Nordhagen og August Albertsen, og konstrueret af overingeniør Hallvard Grytnes. Broens hovedspænd er 16,8 meter og gennemsejlingshøjden er 6,9 meter. Lygterne er lavet af blikkenslager Edvard Danielsen.

Eksterne kilder/henvisninger 

Bakke bru  på  strindahistorielag.no

Portræt, Grytneset 1923 på europeana.eu

Bygninger, konstruktioner og anlæg i Trondheim
Broer i Norge
Bjælkebroer
Etableret i 1927
Transport i Trondheim
Sideordnet opstilling

Sideordnet opstilling er den mest udbredte opstillingsform ved offentlige valg i Danmark.

Alfabetisk eller nomineret opstilling 
Ved valg til menighedsråd, kommunalbestyrelser , regionsråd og EU-parlamentet kan der vælges mellem alfabetisk eller nomineret opstilling.

Ved alfabetisk opstilling opstilles kandidaterne alfabetisk efter deres efternavne. 
 
Ved nomineret opstilling opstilles kandidaterne i den rækkefølge, som stillerne bekræfter ved opstillingen af listen. Rækkefølgen er typisk blevet besluttet på et opstillingsmøde.

Nomineret opstilling er den mest almindelige opstillingsform, og det er yderst sjældent, at alfabetisk opstilling finder sted.

I begge tilfælde bliver de kandidater, der har fået flest stemmer, valgt som listens repræsentanter. De øvrige kandidater nummereres som suppleanter  i rækkefølge, som deres stemmetal angiver.

Kredsvis sideordnet opstilling 
Ved valg til Folketinget består hver storkreds af en række opstillingskredse.

I første runde opgøres valget i hver opstillingskreds for sig. Her får en kandidat først sine personlige stemmer. Herefter får kandidaten en forholdsvis andel af listestemmerne (partistemmerne).

I  anden runde lægges kandidaternes stemmer i hele storkredsen sammen. Kandidaterne vælges i den rækkefølge, som de har fået stemmer, dvs. personlige stemmer plus tillagte listestemmer.

Eksterne links 
 Lov om valg til Folketinget
 Lov om kommunale og regionale valg

Politiske valg i Danmark
Indenrigspolitik

Indenrigspolitik er det politiske område, som forholder sig til forholdene internt i en stat i modsætning til udenrigspolitik, der handler om forholdet mellem forskellige stater.

Der indgår adskillige områder i indenrigspolitikken, herunder:
 Boligpolitik
 Erhvervspolitik
 Skattelovgivning
Dansk Jagthunde Registrering

Dansk Jagthunde Registrering (DJR) er en hundorganisation for jagthunde, stiftet 1996,

Formål 
Det overordnede mål er at sikre hundenes jagtegenskaber, temperament, sundhed samt stambogsføring. DJR indgår alene overenskomst med jagthundeklubber, såfremt  formålsparagraffen er, at jagtegenskaberne vægtes højere end eksteriøret, fordi udstillinger indgår ikke i konceptet for DJR.

Endvidere udgiver DJR bladet “Hund & Jagt”, der er et gratis online magasin.

Historie 
Dansk Jagthunde Registrering blev stiftet i 1996. 

Baggrunden for stiftelsen af DJR var, at Dansk Kennel Klub (DKK) indførte et avlskrav for Spanielklubben og Dansk Retriever Klub, hvor begge forældredyr skulle have mindst en 2. præmie på udstilling for at kunne stambogføres hvalpe efter dem. Eftersom denne bestemmelse ville resultere i, at Retrievere af FT-typen ville blive meget begrænset i antal og avlen på Spaniels af FT-typen ville blive fuldstændig umuligt, da disse racer aldrig ville kunne opnå en 2. præmie på en udstilling. DJR grundlagde derfor den praksis, at to ægte og stambogsførte jagthunde af samme race vil kunne få stamført deres hvalpe.

Hunderacer i DJR 
DJR har p.t. indgået overenskomst med følgende specialklubber for jagthunde:
 Klubben for Field Trial Spaniels
 Retrievernes Jagthundeklub

References

Ekstern henvisning 
Den officielle hjemmeside for Dansk Jagthunde Registrering.

Hundeforeninger
Etableret i 1996
Jagthunde
Stikine River

Stikine er en flod med udspring i den nordlige del af British Columbia i Canada, men som efter hovedparten af sit løb munder ud i Stillehavet i den sydøstlige del af Alaska, USA. Den er ikke reguleret, og er vigtig for rekreation og friluftsliv. I Canada regnes den som en af de sidste «vilde» og uberørte floder i Britisk Columbia. I en længde af 72 kilometer har den udgravet «Grand Canyon of the Stikine». Hele flodsystemet er 610 km langt og har et afvandingsområde på 52.000 km².

Se også 
 Vandløb i USA

Eksterne kilder/henvisninger 

 Stikine  – The Great River.
 National Geographic  – «Canada's Stikine River Valley».
 Stikine River Provincial Park.

Vandløb i Alaska
Vandløb i Canada
Moffat Tunnel

Moffat Tunnel er en jernbane- og vandtunnel, der løber gennem Continental Divide (Nordamerikas kontinentale vandskel) i det midt-nordlige Colorado i USA. Den er opkaldt efter jernbanepionæren David Moffat fra Colorado. I februar 1928 kørte det første tog gennem tunnelen.

Tunnelens østlige åbning ligger vest for byen Rollinsville i Front Range-bjergkæden, 80 kilometer vest for Denver. Den vestlige åbning ligger tæt på skisportsområdet Winter Park Resort. Den enkeltsporede jernbanetunnel er 7,3 meter høj, 5,5 meter bred og 10 kilometer lang. Det højeste punkt i tunnelen er 2.816 meter over havets overflade.

Moffat Tunnel gav omsider Denver en vestlig forbindelse gennem det kontinentale vandskel, da Cheyenne mod nord og Pueblo med syd, begge allerede havde jernbaneforbindelser til USA's vestkyst. Tunnelen følger den plan, som Moffat havde lagt i 1902, mens han ledte efter en bedre og kortere rute fra Denver til Salt Lake City. Vandtunnelen og jernbanetunnelen løber parallelt med hinanden; vandtunnelen transporterer en del af Denvers vandforsyning.

Jernbanetunneler
Tunneler i USA
Bygninger, konstruktioner og anlæg i Colorado
Superliner (togvogn)

Superliner er det amerikanske jernbaneselskab Amtraks dobbeltdækkervogne. Vognene benyttes i alle fjerntog vest for Mississippifloden, samt i togene City of New Orleans, Capitol Limited og Auto Train. Det vil sige at vognene ikke benyttes i Northeast Corridor, da nogle tunneler ikke er høje nok. I stedet benyttes blandt andre Viewliner-vogne på de strækninger.

Vognene er større og tungere end alle andre vogne, som benyttes af Amtrak. De er 25,91 meter lange, 3,10 meter bredde og 4,93 meter høje. De vejer cirka 71 tons.

Gennemgang mellem vognene sker på den øvre etage. I almindelige siddevogne er der 12 siddeplader på den nedre etage (herunder handicappladser) og 62 siddepladser på den øvre etage. Pr. række er der er to siddepladser i hver side, som alle vender i den samme retning. Størstedelen af den nedre etage benyttes til bagageopbevaring. I sovevognene er der normalt plads til 44 passagerer, med de fleste sovepladser på den øvre etage, mens den nedre etage benyttes til bagageopbevaring, wc'er og brusekabine.

Loungevognen kan benyttes af passagerer fra både sidde- og sovevognene. På den øvre etage med panoramavinduer, er der i den ene halvdel siddepladser med borde og i den anden drejelige stole. På den nedre etage er der siddepladser med borde og en cafe med kioskvarer. Normalt er loungevognen koblet sammen med spisevognen, hvori der er køkken på den nedre etage og siddepladser med borde på den øvre etage.

Amtraks seneste ordre på 140 Superliner-vogne blev udført af Bombardier, som byggede vognene på deres fabrik i Barre i Vermont.

Galleri

Kilder

Ekstern henvisning 

Jernbanevogne
Amtrak
Albrecht Itzen

Albrecht Itzen (død 30. april 1679 i København) var en dansk kræmmer og godsejer.

Virke 
Han var født i Tyskland og drev fra 1620'erne en krambod i København. Han var borger i København 1637, da han fritoges for byens bestillinger, fordi han ikke var det danske sprog mægtig, men havde allerede en sådan anseelse, at han samme år blev en af de ældste ved Sankt Petri Kirke. Han var silke- og klædekræmmer, men drev mange pengeomsætninger, som det synes navnlig med adelen. Under belejringen 1658-60 ansattes han til det højeste antal soldater, 24, i indkvartering og forstrakte også kongen med penge til garnisonens underhold og synes at have udrustet en kaper. 1659 blev han en af de 32 mænd, og samme år blev Itzen medlem af stabelstadkommissionen, der bl.a. talte Henrik Müller, Selio Marselis samt borgmestrene Christoffer Hansen og Hans Nansen. Han erhvervede 1661 hovedgården Irup i Thy af Ove Thott og 1668 Kyø af Ulrik Seefeldt.

I 1662 oplevede Itzen en intrige foranstaltet af dronning Sophie Amalie, som gennem generalfiskal Søren Kornerup lod rejse sag mod Itzen for fornærmelser og opsætsighed. En helt ubetydelig pengetransaktion mellem bl.a. dronningen og Itzen var angivet som grund, men sagen havde dybere rødder i politik og ikke mindst i dronningens og hendes kammertjener Jacob Petersens forsøg på at gøre indhug i Itzens anseelige formue. Derudover forsøgte dronningen via Itzen at ramme den magtfulde Christoffer Gabel, som dog netop fik afværget intrigen.

Under Den Skånske Krig ansøgte Itzen forgæves om skattelempelser, og til krigsskatten 1677 var han blandt de højest takserede i hele riget.

Familie 
24. januar 1643 giftede han sig med Anna Jänigken (begravet 7. april 1675 i Sankt Petri Kirke), datter af Godske Jänigken fra Gottorp. Da han ingen børn havde, tillodes det ham at indsætte tre af sine søstres børnebørn fra Oldenburg til sine arvinger imod at give 100 tønder hartkorn bøndergods, mest i Himmerland, til Vartov Hospital. Han gav også 500 rigsdaler til Sankt Petri Kirke, hvor hans arvinger skulle opsætte hans epitafium. Han døde i København 30. april 1679.

Kilder 
 

Stadens 32 mænd
Godsejere fra Danmark
Danskere i 1600-tallet
Købmænd fra Danmark
Long Island Rail Road

Long Island Rail Road eller LIRR er et jernbaneselskab i New York i USA, som betjener pendlere mellem øerne Manhattan i New York City og Long Island.  LIRR driver den travleste nærbane i Nordamerika, med knap 335.000 passagerer i døgnet. Som det eneste pendlertogselskab i USA, kører LIRR's tog døgnet rundt, alle årets dage, med en del tog uden for myldretiden, i weekender og på helligdage.  Der er 124 stationer og flere end 1.100 kilometer jernbanespor, på LIRR's linjer til Long Islands to dele, med otte primære forgreninger.

Selskabet blev etableret i 1834, og er dermed det ældste jernbaneselskab i USA, som stadig er aktivt under samme navn og fundats. Selskabet ejes af Metropolitan Transportation Authority (MTA), som MTA Long Island Rail Road.  MTA's andet pendlertogselskab er Metro-North Railroad.

Kilder

Eksterne henvisninger 

 MTA Long Island Rail Road

Jernbaneselskaber i USA
Jernbanestrækninger i USA
Etableret i 1834
Field Spaniel

Field Spaniel er en mellemstor hund af typen spaniel. Field Spaniel blev anerkendt som egen race i 1892. Field Spaniel blev oprindeligt avlet til at være udstillingshund i slutningen af det 19.- og tidlig 20. århundrede, og blev dermed upopulær at bruge som jagthund. I løbet af slutningen af det 20. århundrede startede der en ny avlingslinje som fokuserede på at forlænge benene, for at gøre hunden mere arbejdsdygtig. Racens hjemland er Storbritannien. Den betragtes som meget sjælden, og er anført som ”Vulnerable Native Breed” af den britiske kennelklub.

Eksterne henvisninger 

Spaniel-hunde
Hunderacer fra England
Charles K. Gjerrild

Charles Krogh Gjerrild (27. april 1899 i Esbjerg – 1977) var en dansk arkitekt.

Han var søn af gårdejer i Viby Adolf Pedersen Gjerrild (død 7. august 1940) og hustru Ane Marie født Krogh. Gjerrild blev murerlærling senere bygningstegner i Aarhus og arkitekt. Han blev baptist og blev arkitekt for menigheden, der fik centrum i Tølløse. Baptisternes Højskole (1928) og Tølløse Baptistkirke (1943, stærkt ombygget 2013 af arkitekt Søren Grarup) blev opført efter Gjerrilds tegninger. Højskolen, som hans bror Henry Gjerrild blev forstander for, fremstår i en nyklassicistisk stil, mens kirken er i en nationalromantisk stil, som minder om P.V. Jensen Klints.

I 1939 blev den baptistiske Købnerkirke på Amager indviet, og den var ligeledes tegnet af Gjerrild.

Han var desuden arkitekt for det 1928-29 opførte Skovvejen 55 i Aarhus (Sandgravvej 2).  I 1952 udførte han et ombygningsforslag til Viby Kirke, som ikke blev til noget. I 1957 tegnede han bebyggelsen Stenkildeparken i Viby.

Han var gift med Esther Gjerrild født Vilhelmsen, og sammen stiftede de "Arkitekt Charles K. Gjerrild og Hustru Esther Gjerrild, født Vilhelmsens Legat til Fordel for Det Danske Baptistsamfund".

Kilder 

Arkitekter fra Danmark
Nyklassicistiske arkitekter
Nationalromantiske arkitekter
Danskere i 1900-tallet
Legatstiftere fra Danmark
Kirkearkitekter
Personer fra Esbjerg
The Flash (tv-serie)

The Flash er en amerikansk tv-serie fra 1990, med John Wesley Shipp som DC' superhelt the Flash, kendt på dansk som Lynet.

Referencer

Eksterne henvisninger 
 

Amerikanske tv-serier fra 1990'erne
Tv-programmer fra CBS
Asbjørn (jarl)

Asbjørn (Osbern) eller Esben (født ca. 1022, død 1086) var jarl af Danmark. Han var søn af Ulf jarl og Estrid Svendsdatter og bror til Svend Estridsen. Han deltog i 1069 sammen med sine nevøer Harald og Knud i et togt mod England for at bekæmpe Vilhelm Erobreren, som havde udnævnt sig selv til konge af England. Det lykkedes ikke, og de måtte sejle hjem med uforrettet sag.

Vi kender ikke noget navn på en ægtefælle for Asbjørn, men der kan vist med nogenlunde rimelighed tilskrives Asbjørn to børn, nemlig datteren Margrete Asbjørnsdatter, der skulle være blevet gift med den danske konge Harald Hén og muligvis tillige sønnen Ulf (Ubbe) (Esbernsen), der var jarl af Lolland.

Referencer

Eksterne henvisninger 

Danskere i 1000-tallet
Personer i Dansk Biografisk Leksikon
Copper River

Copper River er en flod i den sydlige centrale del af Alaska, med udspring og løb gennem Wrangell Mountains øst for Anchorage. Under navnet Copper River eller Athna er den omkring 475 kilometer lang. Den løber ud i Alaskagolfen og har et afvandingsområde på 62.000 kvadratkilometer. På det øvre løb ligger Wrangell-St. Elias National Park. Midtvejs på vejen mod havet passerer den Mentastabjergene. Bifloden Chitina løber gennem nationalparken og munder ud i Copper River ved byen Chitina. Copper River har 13 tilløb, og ved deltaet er den op mod 1,6 kilometer bred. Der er en stor opgang af stillehavslaks og havvandrende regnbueørred (steelhead).

Se også
Vandløb i USA

Eksterne kilder/henvisninger 

Vandløb i Alaska
Jaguar S-Type

Jaguar S-Type (type CCX) var en øvre mellemklassebil fra Jaguar Cars. Modellen kom på markedet i oktober 1998 og minder formmæssigt set om Jaguars sedanmodeller fra 1960'erne, specielt modellen af samme navn bygget mellem 1963 og 1968.

Historie 
S-Types forgængere gav inspiration til designet på kølergrillen og forlygterne. S-Type fandtes udelukkende som 4-dørs sedan.

Facelift 
Et grundlæggende facelift fandt sted i april 2002 hvor kabinen, specielt instrumentbrættet, blev redesignet. Også bilens teknik blev på visse punkter forbedret med f.eks. en 6-trins automatgearkasse fra den tyske fabrikant ZF. Samtidig introduceredes topmodellen S-Type R med kompressorladning, og V8-motoren blev boret op fra 4,0 til 4,2 liter.

I 2002 introduceredes ligeledes en fra X-Type lånt V6-motor på 2,5 liter. Denne blev dog taget af programmet igen allerede efter tre år.

I juni 2004 blev S-Type igen let modificeret med en bagende med let modificeret form og nye baglygter. Samtidig introduceredes en dieselmotor på 2,7 liter. Fra da af var motorhjelmen fremstillet af aluminium i stedet for som hidtil af stål.

Produktionen af S-Type blev afsluttet i efteråret 2007. Efterfølgeren, Jaguar XF, kom på markedet i foråret 2008.

Udstyrsvarianter 
S-Type fandtes til sidst i følgende udstyrsvarianter:
 Classic (kun 2,7 D)
 Executive (alle motorer undtagen V8 S/C)
 R (kun V8 S/C)

Motorer

Priser 
 S-Type blev i et læservalg Die besten Autos foretaget af det tyske fagtidsskrift auto motor und sport syv gange i træk kåret som den bedste importbil i den øvre mellemklasse.

Se også 
 AJ-V8, motortype

Litteratur 
 Schrader, Halwart: Typenkompass Jaguar - Personenwagen seit 1931. Motorbuch-Verlag, Stuttgart (2001).  (på tysk).
 Stertkamp, Heiner: Jaguar – Die komplette Chronik von 1922 bis heute. 2. oplag, Heel Verlag, Königswinter (2006).  (på tysk).
 Tidsskrift "Oldtimer-Markt". Udgave august 2006,  (på tysk).

Kilder

Eksterne henvisninger 

S-Type
Øvre mellemklassebiler
Baghjulstrukne biler
Biler introduceret i 1998
Biler fra 1990'erne
Biler fra 2000'erne
Niels Møller (litteraturhistoriker)

Niels Møller (født 26. juni 1885 i København, død 24. januar 1958) var en dansk litteraturhistoriker, salmeforsker, dr.phil., bror til Ejler Møller.

Niels Møller var søn af sognepræst, senere biskop i Aalborg Christen Vilhelm Victor Møller og Henriette Marie født Groth. Han blev student fra Herlufsholm 1903, cand.mag. i dansk, engelsk og fransk 1910 og blev i 1923 dr.phil. på disputatsen Salmesprog og Sal­metyper. En psykologisk Undersøgelse af Reformationsaarhundredets danske Menighedssang til og med Hans Thomissøns Salmebog. Møller var lærer på Askov Højskole 1910-11, hvor han ægtede Anna Margrethe Høeberg. Fra 1911 til 1938 var Møller seminarielærer ved Odense Seminarium, som blev ledet af broderen Ejler, men blev i sidstnævnte år lektor ved Tønder Statsseminarium, hvorfra han tog afsked 1952 og flyttede til Sønderborg. Han var Ridder af Dannebrog.

Derudover forfattede Møller talrige artikler om hymnologiske emner, undersøgelser af enkeltsalmer og studier af salmedigtere, fortrinsvis offentliggjort i års- og tidskrifter. En forelæsningsrække på Pastoralseminariet i København førte til bogen: Salmebogen i Præstens Haand (1941). Hans direkte salmearbejde består i oversættelser og bearbejdelser, samt en tildigtet strofe (v. 4) i salmen: En vej eller anden.

Han var medlem af bestyrelsen for Diakonissestiftelsen, af Det grundtvigske Salmebogsudvalg (1942-44) samt af det 1946 nedsatte udvalg til udarbejdelse af en ny dansk kirkesalmebog. Desuden redaktør af Kirke og Folk 1924-34 og af Kirken og Tiden 1935-39.

Kilder 
 Biografi i Den Danske Salmebog Online
 Kraks Blå Bog 1957

Personer i Kraks Blå Bog (afdøde)
Litteraturhistorikere fra Danmark
Lærere fra Danmark
Faglitterære forfattere fra Danmark
Dansksprogede forfattere fra Danmark
Danskere i 1900-tallet
Personer fra København
Filologer fra Danmark
Oversættere fra Danmark
Riddere af Dannebrog
Redaktører fra Danmark
Herlovianere
United Kennel Clubs International

United Kennel Clubs International e.V. (forkortet UCI) er en internationalt paraplyorganisation for nationale kennel klubber grundlagt 1976 i Tyskland. UCI e.V. er en international organisation, hvilket betyder, at enkeltpersoner ikke kan være medlem, men kun foreninger.
Tyskland er repræsenteret ved Dog Breeders Association (RVD). Det vil sige, alle hunde i Tyskland, med UCI papirer også er medlemmer af RVD

UCI medlemmer 
UCI har i øjeblikket disse medlemmer
 Ungarn
 Belgien - Kennel Club Belge
 Danmark - Den Danske Hundeforening (DDH)
 Canada - Canadian Breeders and doglover (CBDL)
 Kroatien - Kinološki Sabor Hrvatske
 Litauen - Federation of Animal Breeders Lithuania (LGAC) 
 Rusland - Organization of the Russian Treaty Kennel Club (RKV) 
 Slovakiet - Slovenská federácia kynológov 
 Ukraine - IPO Kinology
 USA - Independent Social Kynologie Organisation
 Tyskland - Dog Breeding Association Germany e. V 
 Kasakhstan
 Letland
 Moldova
 Schweiz
 Tjekkiet - UCI-CKF

Referencer

Ekstern henvisning 
 Den officielle hjemmeside for United Kennel Clubs International e.V.

Hundeforeninger
Etableret i 1976
Kennelklubber
Organisationer fra Tyskland
Niels Møller (gartner)

Niels Rasmussen Møller (17. november 1857 i Vester Skerninge – 2. januar 1927) var en dansk gartner og politiker.

Han var søn af gårdejer Rasmus Pedersen Møller og hustru Karen Dorothea født Pedersdatter og blev uddannet som gartner på Glorup og i Erfurt. Han var gartner på en gård i Jylland og samtidig leder af arbejdet i tre af Hedeselskabets planteskoler og plantager 1876-77. Møller købte i 1879 ejendommen Irene,  Toftøjevej 1C i Vanløse, og anlagde derpå et handelsgartneri. I 1908 solgte han 12 tønder land til Københavns Kommune. Han udgav bøgerne Nyttehaven (1890), Lysthaven (1892) og Om Dyrkning af Havevækster paa Smaalodder (1901).

Niels Møller var medlem af Københavns Borgerrepræsentation fra 1901 til 1907 og fra 1909 til 1912, valgt for Antisocialistisk Borgerliste. Han var oversynskommissær for København fra 1904, medlem af Brønshøj Menighedsråd 1903-09 og af Skyldrådet for Brønshøj Skyldkreds fra 1903, medlem af Grundejernes Fællesrepræsentation fra 1909, af Københavns Venstreforenings bestyrelse fra 1910 og var en tid i bestyrelsen for Frederiksberg liberale Vælgerforening.

Han blev gift første gang 12. december 1879 med Thekla Marie Christine Bondesen (24. september 1850 i Lindelse Sogn - 14. februar 1907 i Vanløse), datter af lærer Peter Nicolai Bondesen og hustru Christiane Margrethe født Andresen, og anden gang 1. november 1920 med Irene Malvine Larsen (1885-?).

Kilder 

 

Gartnere fra Danmark
Medlemmer af Københavns Borgerrepræsentation i 1900-tallet
Tidligere medlemmer af Københavns Borgerrepræsentation fra Antisocialistisk Borgerliste
Faglitterære forfattere fra Danmark
Dansksprogede forfattere fra Danmark
Danskere i 1800-tallet
Personer fra Fyn
Gerda Møller

Gerda Møller, født Christensen (7. januar 1914 i København – 20. januar 2004) var en dansk politiker, gift med Adam Møller og mor til Eva og Helge Adam Møller.

Karriere 
Hun var datter af restauratør Christian L. Christensen (død 1940) og hustru Astrid født Hansen (død 1951), blev student fra Rysensteen Gymnasium 1933 og uddannet som tysk korrespondent 1937. Hun var ansat i A/S Axel Schou (Philips Radio) 1935-39 og Siemens-Røntgen 1939-44, hos landsretssagfører Niels Aage Pedersen 1945, var lærer ved aftenskolen i henholdsvis Holstebro, Næstved og København 1958-64 og ved Forsvarets civilundervisning 1958-70.

Politisk virke 
Hun var medlem af Næstved Byråd fra 1950 til 1954 for Det Konservative Folkeparti. Hun var midlertidigt medlem af Folketinget fra 1962 til 1963 og fast medlem af tinget fra 1964 til 1981 og samtidig medlem af Københavns Borgerrepræsentation fra 1978 til 1985.

Gerda Møller var derudover medlem af Det Kongelige Teaters tilsynsråd 1974-81, medlem af Nordisk Råd 1968-77, delegeret til FN i 1977 og 1981 og medlem af Europabevægelsens hovedbestyrelse 1979-2000. 

Hun havde tillidshverv i Folkeligt Oplysningsforbund fra 1951, var formand for Danske Kvinders konservative Forening fra 1968, næstformand i Det konservative Folkepartis kvindeudvalg, medlem af repræsentantskabet for selskabet Borgervennen af 1788, af bestyrelsen for ungdomspensionen Limfjordshøj og for spædbørnehjemmet på Hartmannsvej samt næstformand i Dansk informationskomité for markedsspørgsmål.

Hun blev gift 30. januar 1942 med oberst Adam Møller.

Kilder 
 Ellen Strange Petersen: Kvinderne og valgretten, 1965, s 218. PDF-udgave hos KVINFO
 Kraks Blå Bog 1974

Personer i Kraks Blå Bog (afdøde)
Tidligere folketingsmedlemmer fra Det Konservative Folkeparti
Folketingsmedlemmer i 1960'erne
Folketingsmedlemmer i 1970'erne
Folketingsmedlemmer i 1980'erne
Medlemmer af Næstved Byråd
Kommunalbestyrelsesmedlemmer fra Det Konservative Folkeparti
Tidligere medlemmer af Københavns Borgerrepræsentation fra Det Konservative Folkeparti
Medlemmer af Københavns Borgerrepræsentation i 1900-tallet
Personer fra København
Spaniel

Spaniel tilhører en undergruppe med hunde som bliver avlet som apporterende jagthunde, men som oprindelig var såkaldte stødende jagthunde af setter typen. Flere racer regnes også primært som stående jagthunde, og bliver derfor listet blandt disse af FCI. Nogen racer fungerer imidlertid kun som selskabshunde i dag, og listes derfor blandt disse.

Racer

Moderne

Uddød

Fejlnavngivet 
Følgende racer er 'ikke' sande spaniels, men er navngivet som sådan på grund af deres lighed med spaniels.

Notes

Referencer

Ekstern henvisning 
 Den officielle hjemmeside for spaniel-klubben
 Den officielle hjemmeside for Klubben for F.T. Spaniels

Hundegrupper